CELEX: 32021D1775
Language: bg
Date: 2021-10-05 00:00:00
Title: Решение за изпълнение (ЕС) 2021/1775 на Съвета от 5 октомври 2021 година за изменение на Решение за изпълнение (ЕС) 2018/789 за предоставяне на разрешение на Унгария да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност

11.10.2021   
               
               
                  BG
               
               
                  Официален вестник на Европейския съюз
               
               
                  L 360/110
               
            
         РЕШЕНИЕ ЗА ИЗПЪЛНЕНИЕ (ЕС) 2021/1775 НА СЪВЕТА
         от 5 октомври 2021 година
         за изменение на Решение за изпълнение (ЕС) 2018/789 за предоставяне на разрешение на Унгария да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1, първа алинея от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     Член 193 от Директива 2006/112/ЕО предвижда, че всяко данъчно задължено лице, което извършва облагаема доставка на стоки или услуги, е платец на данъка върху добавената стойност (ДДС) пред данъчните органи в общия случай.
                  
               
                     (2)
                  
                  
                     С Решение за изпълнение (ЕС) 2018/789 на Съвета (2) на Унгария бе предоставено разрешение да въведе мярка за дерогация от член 193 от Директива 2006/112/ЕО по отношение на лицето – платец на ДДС, в случаи, при които някои доставки са извършвани от данъчно задължени лица в производство по ликвидация или каквото и да е друго производство за правно установяване на несъстоятелност (наричана по-нататък „специалната мярка“).
                  
               
                     (3)
                  
                  
                     С писмо, заведено в Комисията на 18 февруари 2021 г., Унгария подаде искане до Комисията за удължаване на срока на действие на разрешението за прилагане на специалната мярка до 31 декември 2026 г. (наричано по-нататък „искането“). Заедно с искането Унгария представи доклад, който съдържа преглед на специалната мярка.
                  
               
                     (4)
                  
                  
                     Съгласно член 395, параграф 2, втора алинея от Директива 2006/112/ЕО, с писма от 7 април 2021 г. Комисията препрати искането до останалите държави членки. С писмо от 8 април 2021 г. Комисията уведоми Унгария, че разполага с цялата информация, необходима за разглеждане на искането.
                  
               
                     (5)
                  
                  
                     Унгария твърди, че данъчно задължените лица в производство по ликвидация или срещу които е открито производство по несъстоятелност често не заплащат на данъчните органи дължимия от тях ДДС. Същевременно купувачът, който е данъчно задължено лице с право на приспадане, може все пак да приспадне заплатения ДДС, като това води до загуби за бюджета и финансира ликвидацията. В Унгария са регистрирани случаи на измама, при които дружества в ликвидация издават фиктивни фактури на действащи дружества и намаляват драстично техните данъчни задължения, без да има каквато и да е гаранция, че издателят на фактурата ще заплати дължимия ДДС.
                  
               
                     (6)
                  
                  
                     Член 199, параграф 1, буква ж) от Директива 2006/112/ЕО дава възможност на държавите членки да предвидят лицето — платец на ДДС да бъде данъчно задълженото лице, за което се извършва доставката на недвижими вещи, продадени от длъжник, срещу когото е произнесено съдебно решение за изпълнение при процедура за публична продан („механизъм за обратно начисляване“). Специалната мярка позволява на Унгария да разшири обхвата на приложение на механизма за обратно начисляване, така че в него да се включат и други доставки, извършвани от данъчно задължени лица, срещу които е открито производство по несъстоятелност, и по-специално доставките на капиталови стоки и доставките на други стоки и услуги с пазарна цена, надвишаваща 100 000 унгарски форинта.
                  
               
                     (7)
                  
                  
                     Съгласно предоставената от Унгария информация прилагането на механизма за обратно начисляване към тези видове сделки действително е опростило събирането на данъка и е предотвратило отклонението от данъчно облагане. Прилагането на специалната мярка е ограничило загубите за държавния бюджет и е генерирало допълнителни приходи. Освен това е възможно икономическите последици от пандемията от COVID-19 да причинят рязко увеличение на броя на производствата по ликвидация в близко бъдеще, което да подчертае необходимостта от удължаване на срока на действие на специалната мярка.
                  
               
                     (8)
                  
                  
                     Исканата дерогация следва да бъде ограничена във времето, но същевременно да дава на данъчната администрация време да въведе други конвенционални мерки за преодоляване на проблема и за намаляване на загубите за държавния бюджет, по-специално онези, дължащи се на измамничеки практики, преди изтичането на срока на действие на специалната мярка, като по този начин направи излишно допълнителното удължаване срока на действие на специалната мярка. Дерогация, позволяваща използването на механизма за обратно начисляване, се разрешава само по изключение за определени области с повече измами и се употребява в краен случай. Поради това срокът на действие на разрешението следва да бъде удължен само до 31 декември 2024 г.
                  
               
                     (9)
                  
                  
                     Специалната мярка няма да окаже отрицателно въздействие върху собствените ресурси на Съюза от ДДС.
                  
               
                     (10)
                  
                  
                     Поради това Решение за изпълнение (ЕС) 2018/789 следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            В член 2 от Решение за изпълнение (ЕС) 2018/789 втората алинея се заменя със следното:
            
               „Срокът на действие на настоящото решение изтича на 31 декември 2024 г.“
            
         
         
            Член 2
            Настоящото решение поражда действие в деня на нотифицирането му.
         
         
            Член 3
            Адресат на настоящото решение е Унгария.
         
         
            Съставено в Люксембург на 5 октомври 2021 година.
            
               
                  За Съвета
               
               
                  Председател
               
               A. ŠIRCELJ
            
         
         
            (1)  ОВ L 347, 11.12.2006 г., стр. 1.
         
            (2)  Решение за изпълнение (ЕС) 2018/789 на Съвета от 25 май 2018 г. за предоставяне на разрешение на Унгария да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 134, 31.5.2018 г., стр. 10).